《奉送钟阳大司徒还朝二首 其一》
明代·张元凯

旌旄拂曙过江津，淮海苍生望后尘。少府于今裨国计，司徒端为教人伦。

白头自恋垂衣主，紫禁偏思曳履臣。最是东南多菜色，敢劳天上借阳春。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。